東坡先生真贊三首  其一
作者：黄庭堅
朝代：宋

paragraphs: 子瞻堂堂，出於峨眉，司馬班揚。
金馬石渠，閱士如牆。
上前論事，釋之馮唐。
言語以爲階，而投諸雲夢之黄。
東坡之酒，赤壁之笛。
嬉笑怒駡，皆成文章。
解羈而歸，紫微玉堂。
子瞻之德，未變於初爾。
而名之曰元祐之黨，放之珠厓儋耳。
方其金馬石渠，不自知其東坡赤壁也。
及其東坡赤壁，不自意其紫微玉堂也。
及其紫微玉堂，不自知其珠厓儋耳也。
九州四海，知有東坡。
東坡歸矣，民笑且歌。
一日不朝，其間容戈。
至其一丘一壑，則無如此道人何。